«Жьынэпсыр» адыгэбзэкIэ къыдокI
Илъэсищэрэ щэ ныкъуэм щIигъуащ Урыс-Кавказ зауэр зэриухрэ. Абы лъандэрэ хэхэс адыгэхэр хамэ щIыналъэхэм щопсэу, я хэкум пэIэщIэу, я хабзэмрэ я бзэмрэ зэрамыгъэкIуэдыным егугъуу.
А зэманым къриубыдэу Iэмал куэд къагупсысащ абыхэм, я щIэблэм адыгэбзэр Iуралъхьэн, адэжь щIэинхэр яхъумэжын папщIэ. Тыркум щыпсэу ди лъэпкъэгъухэм илъэс 15 хъуауэ къыдагъэкI «Жьынэпс» газетыр, ар мазэ къэс зэ дунейм къытохьэ, напэкIуэцIи 8 — 24-рэ хъууэ зэхагъэувэ, зэрыс къэралым къыщыхъу-къыщыщIэхэр тыркубзэкIэ традзэ, Тыркум щыпсэу кавказ лъэпкъхэм я хъыбархэр абыхэм я бзэкIэ ятх,къыдэкIыгъуэ къэс адыгэбзэкIи зы напэкIуэцI хэтщ.
Ауэ иджы, илъэсищэм щIигъукIэ яхузэфIэмыкIауэ, «Жьынэпс» газетыр адыгэбзэкIэ къыдэкIащ. Фигу къэдгъэкIыжынщи, мы гъэм щегъэжьауэ «Жьынэпсыр» къыхыхьащ хэкум къыщыдэкI «Адыгэ псалъэ» (КъБР), «Адыгэ макъ» (Адыгей), «Черкес хэку» (КъШР), «Шапсугия» (Краснодар край) газетхэм зэгъусэу ягъэхьэзыр къыдэкIыгъуэ зэхэтхэм.
Адыгэхэм я щыгъуэ-щIэж махуэм а газетхэм зэгъу-сэу къыдагъэкIа номе- рыр траухуащ лъапсэры-хыр къызыхуагъэкIуа адыгэ лъэпкъым къикIуа гъуэгуанэм, абы и тхыдэм, нобэ и Iуэху зыIутым. Ди газетхэми хуэдэу, «Жьынэпсри» адыгэбзэ къабзэкIэ къыдэкIащ мызыгъуэгум, Тыркум ис адыгэхэм я хъыбархэмрэ лъэхъэнэ жыжьэм къыпхаха гукъэкIыжхэмрэ, хэкужьым иредгъэха тхыгъэхэр напэкIуэцI 12 хъууэ традзащ.Газетым и цIэри адыгэбзэкIэ тетхащ, щхъуэкIэплъыкIэ дахэщ.
Бзэр щыIэмэ, лъэпкъри щыIэнущ! Дэ аращ дызыхуэлажьэр, аращ хамэ щIыпIэхэм щыпсэу ди лъэпкъэгъухэр къызыхуедджэри, къызыхэтшэри!
НэщIэпыджэ Замирэ.
